**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 1802/15-1**

**Podgorica, 14.03.2016.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br.15/77478 od 28.05.2015. godine, radi poništaja rješenja Ministarstva održivog razvoja i turizma br. UP I 1201/5-63/2 od 08.05.2015. godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”, br.60/03, 73/10 i 32/11) je na sjednici održanoj dana 26.01.2016. godine donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Prvostepeni organ je donio rješenje br. UP I 1201/5-63/2 od 08.05.2015. godine, po osnovu podnijetog zahtjeva za slobodan pristup informacijama NVO MANS na način što je odlučeno: “Odbija se zahtjev Mreže za afirmaciju nevladinog sektora Mans iz Podgorice kojim je traženo dostavljanje: procjene vrijednosti nepokretnosti na katastarskoj parceli broj 3259/1 KO Žabljak i koja je urađena do 2004.godine (svojina nekadašnjeg SKI Centra”Durmitor”).U obrazloženju rješenja prvostepeni organ navodi da se Mreža za afirmaciju nevladinog sektora-MANS iz Podgorice obratila ovom ministarstvu sa zahtjevom za slobodan pristup informacijama br.15/77478 od 04.05.2015.godine, a kojim je traženo da se omogući pristup kopiji informacije o procjeni vrijednosti nepokretnosti na katastarskoj parceli broj 3259/1 KO Žabljak I koja je urađena do 2004.godine (svojina nekadašnjeg SKI Centra “Durmitor”). Razmatrajući zahtjev Ministarstvo održivog razvoja je ocijenilo da ne može odobriti pristup informacijama po njemu, jer nije u posjedu traženih informacija, pa je u skladu sa članom 30 stav 3 Zakona o slobodnom pristupu informacijama odlučeno na način da se zahtjev odbija.

Protiv ovog rješenja u zakonskom roku podnosilac zahtjeva je uložio žalbu. U žalbi se u bitnom navodi da rješenje pobija zbog povrede pravila postupka i pogrešno utvrđenog činjeničnog stanja. Podnosilac žalbe navodi da je dana 04.05.2015. godine podnio zahtjev za pristup informacijama, kojim su tražene kopije procjene vrijednosti nepokretnosti na katastarskoj parceli broj 3259/1 KO Žabljak I koja je urađena do 2004.godine (svojina nekadašnjeg SKI Centra „Durmitor“), a da je prvostepeni organ 08.05.2015. godine donio rješenje pod brojem Up I 1201/5-63/2 kojim se zahtjev za slobodan pristup informacijama odbija, iz razloga što zahtijevana informacija nije u posjedu prvostepenog organa. Žalilac dalje kaže da je prvostepeni organ na štetu žalioca povrijedio zakon, a koja povreda se sastoji u sledećim navodima, naime, član 51 stav 1 Ustava Crne Gore propisuje da svako ima pravo na pristup informacijama u posjedu državnih organa i organizacija koje vrše javna ovlašćenja. Član 4 Zakona o slobodnom pristupu informacijama propisuje da se pristupom informacijama obezbjeđuje transparentnost rada, podstiče efikasnost, djelotvornost, odgovornost i afirmiše integritet i legitimitet organa vlasti. Član 5 Zakona o slobodnom pristupu informacijama propisuje da se pristupom informacijama obezbjeđuje da javnost zna informacije koje su u posjedu organa vlasti, u cilju vršenja demokratske kontrole vlasti i ostvarivanju ljudskih prava. Žalilac se dalje poziva na član 7 Zakona o slobodnom pristupu informacijama koji propisuje da je pristup informacijama od javnog interesa i da se pristup informacijama može ograničiti samo radi zaštite interesa propisanih ovim zakonom. Član 9 stav 1 tačka 2 Zakona o slobodnom pristupu informacijama, kojim je propisano da informacija u posjedu organa vlasti je faktičko posjedovanje tražene informacije od strane organa vlasti (sopstvena informacija, informacija dostavljena od drugog organa vlasti ili od trećeg lica), bez obzira na osnov i način sticanja, te smatra da se informacija tražena zahtjevom nalazi u faktičkom posjedu prvostepenog organa, u smislu citirane odredbe Zakona. Žalilac dalje ističe da je Ministarstvo održivog razvoja i turizma izradilo dokumet „Informacija o statusu privatizacije hotelsko-turističkih preduzeća“ u kojem se konstatuje da poslove praćenja realizacije investicionih projekata iz oblasti turizma obavljaju sekretarijat za razvojne projekte, Ministarstvo ekonomije i Ministarstvo održivog razvoja i turizma. U pomenutom dokumentu stoji da je Ministarstvo sačinilo ovaj izvještaj na osnovu podataka koje mu je dostavila Poreska uprava, stečajni upravnik, ali i ugovornih strana odnosno potpisnica privatizacionih ugovora. Iz naprijed rečenog žalilac izvodi zaključak da je Ministarstvo prikupilo i obradilo kompletnu dokumentaciju u vezi privatizacije nekadašnjeg Ski Centra „Durmitor“, i da u svom posjedu mora imati i tražene procjene vrijednosti pokretne i nepokretne imovine kako bi se odredila ukupna vrijednost imovine ovog privrednog društva, a koju je Ministarstvu dostavio stečajni upravnik. Dalje, žalilac je mišljenja da prvostepeni organ nije mogao samo paušalnim citiranjem odredbi zakona odbiti zahtjev za slobodan pristup informacijama, a da pri tom nije dao detaljno obrazloženje na njihovo pozivanje. Na taj način je , po mišljenju žalioca, prvostepeni organ počinio povredu postupka, jer osporeno rješenje ne sadrži detaljno obrazloženje koje je prvostepeni organ bio dužan da navede kada odlučuje o zahtjevu za pristup informacijama. Odredbom člana 203 tačka 2 Zakona o opštem upravnom postupku, koja nalaže da rješenje kojim se odlučuje o zahtjevu stranke sadrži utvrđeno činjenično stanje, razloge zbog kojih nije uvažen koji od zahtjeva stranke, materijalne propise i razloge koji, s obzirom na utvrđeno činjenično stanje, upućuju na rješenje kakvo je dato u dispozitivu. S obzirom da osporeno rješenje ne sadrži utvrđeno činjenično stanje, žalioc ukazuje na povredu pravila postupka i nezakonitost osporenog rješenja. Stoga žalilac u cjelosti osporava zakonitost obrazloženja prvostepenog organa da ne posjeduje tražene informacije i predlaže da Savjet agencije za zaštitu ličnih podataka i slobodan pristup informacijama, u skladu sa članom 40 stav 1 tačka 2 Zakona o slobodnom pristupu informacijama, zahtijeva da inspekcija koja je nadležna za kontrolu kancelarijskog poslovanja utvrdi dali ovaj organ vlasti popsjeduje traženu informaciju. Žalilac se nadalje poziva na član 13 stav 1 Zakona o slobodnom pristupu informacijama koji propisuje da je organ vlasti dužan da fizičkom i pravnom licu koje traži pristup informaciji omogući pristup informaciji ili njenom dijelu koji posjeduje, osim u slučajevima predviđenim ovim zakonom.Podnosilac žalbe predlaže da Agencija za zaštitu ličnih podataka i slobodan pristup informacijama poništi rješenje Ministarstva održivog razvoja i turizma broj UP I 1201/5-63/2 od dana 08.05.2015.godine i naloži slobodan pristup informacijama.

Nakon razmatranja spisa predmeta, žalbenih navoda, Zapisnika Ministarstva unutrašnjih poslova Direkotorata za državnu upravu i lokalnu samoupravu, Direkcije za inspekcijski nadzor br. 05/2-069/15-65088/1(65087);(65151);(65149) od 08.12.2015.godine, Savjet Agencije je našao da je žalba neosnovana.

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana.

Savjet Agencije je odbio žalbu kao neosnovanu. Naime, Savjet Agencije je u postupku potpunog utvrđivanja činjeničnog stanja utvrdio da prvostepeni organ nije u posjedu tražene informacije, a ovu činjenicu je svojim zapisnikom br. 05/2-069/15-65088/1(65087),(65151), (65149) od 08.12.2015.godine konstatovalo Ministarstva unutrašnjih poslova Direkotorata za državnu upravu i lokalnu samoupravu, Direkcije za inspekcijski nadzor, vršeći kontrolu kancelarijskog poslovanja Ministarstva održivog razvoja i turizma po inicijativi Savjeta Agencije br.6226/15 od 20.10.2015.godine u skladu sa članom 40 stav 1 tačka 2 Zakona o slobodnom pristupu informacijama. Upravni inspektor je, uvidom u evidenciju, djelovodnik iz 1995, 2003, 2004 godine konstatovao da predmetne informacije, koje su tražene zahtjevom za slobodan pristup informacijama od strane NVO Mreža za afirmaciju nevladinog sektora-MANS i to procjene vrijednosti nepokretnosti na kat.parceli broj 3259/1 KO Žabljak I koja je urađena do 2004.godine (svojina nekadašnjeg SKI Centra „Durmitor“), nijesu evidentirane u zvaničnoj službenoj evidenciji, koja služi za evidentiranje neupravnih predmeta- informacija. Kako je u prvostepenom rješenju br. UP I 1201/5-63/2 od 08.05.2015. godine navedeno da isti nije u posjedu tražne informacije nakon potpuno utvrđenog činjeničnog stranja a to je nakon sprovedenog inspekcijskog nadzora od strane MUP-a Direkcije za inspekcijski nadzor izvršene kontrole kancelarijskog poslovanja Ministarstva održivog razvoja i turizma , Savjet je utvrdio da isti nije u posjedu tražene informacije pa na razloge date u osporenom rješenju upućuje podnosioca žalbe.

Savjet Agencije je cijenio i ostale navode iz žalbe, pa je našao da nijesu od uticaja za drukčije rješavanje u ovoj pravnoj stvari.

Sa iznjetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**